Initiativet GastroNorth der er taget af fem nordjyske toprestauranter, har blandt andet til formål at tiltrække mere international opmærksomhed om nordjysk topgastronomi, flere turister og dermed skabe grundlag for flere arbejdspladser. Det projekt har Aalborg Erhversråd støttet med 200.000 kroner. - Vi har besluttet at medfinansiere initiativet for at sikre GastroNorths opstart, fordi vi opfatter det som seriøst, målrettet og med et meningsfuldt succeskriterie for hele det aalborgensiske og nordjyske turisterhverv på et område, som internationalt er i vækst, siger Steen Royberg, medlem af Aalborg Erhvervsråd. Hos GastroNorths initiativtagerrestauranter, der i Aalborg tæller restauranterne Bühlmann, Fusion og Mortens Kro samt Vendia Gourmet og Ruths Gourmet i henholdsvis Hjørring og Skagen, er der naturligvis glæde over bevillingen. - Det er både et tydeligt signal og en klar håndsrækning, som vi takker for, og som vi håber kan være med til yderligere at samle alle gode kræfter, siger Peter Chr. Bühlmann Jensen, der er direktør på Ruths Hotel.

Opsummering:
GastroNorth har fået flere penge at arbejde med, da Aalborg Erhvervsråd på seneste møde besluttede at bevilge det private initiativ 200.000 kroner.